标题：1365年
历史纪年
公元1365年，元朝至正二十五年
通鉴记载
顺帝至正二十五年（乙巳，一三六五年）
春，正月，己未朔，吴常遇春、邓愈克赣州。遇春等围城凡五阅月，熊天瑞援绝粮尽，遣子元震出降，天瑞寻亦肉袒诣军门，尽献其地，遇春送天瑞于建康。呈王闻遇春克赣州不杀，喜甚，遣使褒谕之曰：“予闻仁者之师无敌，非仁者之将不能行也。今将军破敌不杀，是天赐将军隆我国家，千载相遇，非偶然也。捷音至，予甚为将军喜，虽曹彬之下江南，何以加兹！将军能广宣威德，保全生灵，予深有赖焉。”
先是天瑞据赣，常加赋横敛民财，及其降，有司请仍旧征之，王曰：“此岂呆为额耶！”命亟罢之，并免去年秋粮之未输者。
元震，本姓田氏，为天瑞养子，善战有名；遇春喜其才勇，荐之，授指挥，后复姓田氏。
吴徐达遣千户胡海洋取宝庆路，克之，守将唐龙遁去。于是靖州军民安抚司及诸长官司皆来降，达皆赏赉而遣之。
癸亥，封李思齐为许国公。
壬申，吴常遇春进师南安，遣麾下危正逾岭南，招谕韶州诸郡之未下者。于是韶州守将同签张秉彝及南雄守将孙荣祖，各籍其兵粮来降。遇春令指挥王屿守南雄，令秉彝守韶州。
吴大都督朱文正，遣参政何文辉、指挥薛显等，讨新淦邓仲谦，斩之。
吴王命平章汤和率兵讨江西永新诸山寨。参政邓愈还军至吉安，遣兵讨饶鼎臣于安福，部卒掠其男女千馀人，安福州判官潘枢告愈曰：“将军奉扬天威以除祸乱，渠魁未殄而良民先被其害，非吊伐之义也。”愈立起惊谢，趣下令：“掠民者斩！”大索军中所得子女，尽出之。枢因闭置空舍中，自坐舍外，煮糜粥食之，卒有谋夜劫取者，愈鞭之以徇。枢因悉护遣还其家，民大悦。愈还，至富州，复讨平其山寨。捷闻，以愈为江西行省右丞。
壬午，监察御史博啰特穆尔、贾彬等，辨明哈玛尔、舒苏之罪。
甲申，吴大都督朱文正，有罪免官，安置桐城县。
文正涉传记，饶勇略，初从渡江取集庆路有功，吴王问：“若欲何官？”文正对曰：“叔父成大业，何患不富贵！爵赏先及私亲，何以服众？”王善其言，益爱之。及江西平，文正功居多，王厚赐诸将，念文正前言知大体，锡功尚有待也，文正遂不能无少望。性素卞急，至是益暴怒无常，任掾吏卫可达夺部中子女。按察使李饮冰奏其骄侈觖望，王遣使诘责，文正惧，饮冰益言其有异志。王即日登舟，至南昌城下，遣人召之，文正仓卒出迎。王泣谓之曰：“汝何为者？”遂载与俱归。至建康，王妃力解之，曰：“儿特性刚耳，无它也。”群臣请置于法，王曰：“文正固有罪，然吾兄止有是子，若置之法，则伤恩矣。”乃免文正官，安置桐城。时其子守谦，甫四岁，王抚其顶曰：“尔父倍训教，贻吾忧。尔它日长成，吾封爵尔，不以尔父废也。”命王妃育之。
乙酉，吴王将经理淮甸，亲阅试将士，命镇抚居明率军士分队习战，胜者赏银十两，其伤而不退者，亦勇敢士，赏银有差，且遍给酒馔劳之，仍赐伤者医药。因谕之曰：“刃不素持，必致血指；舟不素操，必致倾覆；若弓马不素习而欲攻战，未有不败者，故使汝等练之。今汝等勇健若此，临敌何优不克！爵赏富贵，惟有功者得之。”顾谓起居注詹同等曰：“兵不贵多而贵精，多而不精，徒累行阵。近闻军中募兵多冗滥者，吾时为试之，冀得精锐，庶几用也。”
蜀明玉珍更定官制，并六卿为中书省、枢密院。以戴寿、万胜为左右丞相，向大享、张文炳知枢密院事；邹兴镇成都，吴友仁镇保宁，莫仁寿镇夔关，皆平章事；窦英镇播州，姜珏镇彝陵，皆参知政事；荆玉镇永宁，商希孟镇黔南，皆宣慰使。未几，遣胜攻兴元，下之。
二月，己丑朔，福建行省平章陈友定侵处州，吴参军胡深率兵往援。友定闻深至，遁去，深追至浦城，守将拒战，深击败之，遂下浦城。
辛丑，吴命千户夏以松守临江，张信守吉安，单安仁守瑞州，宋炳守饶州，并属江西行省节制。又命参军詹元享总制辰、沅、曲靖、宝庆等州郡，听湖广行省节制。
丙午，张士诚愤诸全之败，集兵二十万，遣其将李伯升，挟吴叛将谢再兴攻诸全之新城，置阵延亘十馀里，造庐舍，建仓库，预为必拔之计，且分兵数万，据城北十里以遏援兵。守将胡德济坚壁拒之，告急于严州朱文忠，文忠遣指挥张斌、元帅张俊率兵出浦江，遥为德济声援。
士诚又以兵自桐庐溯钓台，窥严州，文忠命以舟师拒之。未至而千户谢佑为其伏兵所执，诸将皆恐甚，文忠意气自若，分署诸将，各为备御，以何世明、袁洪、柴虎居守，自率指挥朱亮祖等驰救。丁巳，去新城二十里而军，德济潜使人告贼势盛，宜少避其锋俟大军，文忠曰：“昔谢玄以兵八千破苻坚百万，兵在精，不在众。”乃下令曰：“彼众而骄，我少而锐，以锐遇骄，必克。彼军辎重山积，此天以富妆曹也，勉之！”会有白气覆军上，占之曰“必胜”。
诘朝会战，天大雾晦冥，文忠使元帅徐大兴、汤克明等将左军，严德、王韶等将右军，而自以中军当敌冲。会胡深遣耿天璧以援师至，文忠复申约束，奋前搏击。雾稍开，文忠横槊引铁骑数十，乘高驰下，冲其中坚。敌以精骑围文忠数重，矛屡及膝，文忠大呼，手格杀其骁将，纵横驰突，所向皆靡。左右军乘之，城中守兵亦鼓噪出，士诚兵大溃，逐北十馀里，斩首数万级。文忠收兵会食，遣指挥朱亮祖、张斌追殄馀寇，燔其营落数十，获其同佥韩谦等六百，甲士三千，铠仗刍粟，收数日不尽，伯升、再兴仅以身免。
戊午，皇太子在冀宁，命甘肃行省平章多尔济巴勒，以岐王阿喇奇尔军马，会平章臧卜、李思齐，各以兵守宁夏。
三月，庚申，皇太子下令于库库特穆尔军中日：“博啰特穆尔袭据京师，余既受命总督天下诸军，恭行显罚，少保、中书平章政事库库特穆尔，躬勒将士，分道进兵，诸王、驸马及陕西平章政事李思齐等，各统军马，尚其奋义戮力，克期恢复。”
博啰特穆尔闻之，大怒，嗾监察御史武起宗，言皇后奇氏外，挠国政，因奏帝，宜迁后出于外，帝不答。丙寅，遂矫制幽后于诸色总管府，令其党姚巴延布哈守之。
丁卯，命娄都尔苏、拜特穆尔并为御史大夫。
辛巳，吴常遇春平赣军还，王御戟门颁赏以劳之。
癸未，吴起居注宋濂乞归省金华，王赐金币而遣之。濂还家，进表谢，复致书世子，劝以进修。王览书甚喜，召世子谕之曰：“吾自幼艰难，今尔曹冠服华丽，饮食甘美，安居深宫，不思勇于进修，是自弃也。宋起居之言有益，尔其味之！”复遣使至其家，赐书奖谕，锡以绮帛，仍令世了亲致书以报。
夏，四月，己丑朔，吴参军胡深，进攻建宁之松溪，克之，获陈友定守将张子玉而还。留元帅李彦文安辑其众。
庚寅，博啰特穆尔至诸色总管府，见皇后奇氏，令还宫取印章，作书遗皇太子，遣内待官鄂勒哲图持往冀宁；复出皇后，幽之。
吴王命平章常遇春取湖广襄阳诸郡。王尝与徐达等论襄、汉形势曰：“安陆、襄阳，跨连荆、蜀，乃南北之襟喉，英雄所必争之地。今置不取，将贻后忧。况沔阳新附，城中人民，多陈氏旧卒，壤地相连，易于扇动。譬之树木，安陆、襄阳为枝，沔阳为干，干若有损，枝叶亦何有焉！今宜增兵守沔阳，庶几不失其宜。”至是遂命遇春将兵往讨之。
乙巳，关保等兵进围大同，乙卯，入其城。
五月，庚申，吴广信卫指挥王文英率师趣铅山，次佛母岭，与陈友定兵遇，击走之。
辛酉，吴参军胡深言：“近克松溪，获张子玉，其馀众败奔崇安，请发广信、抚州、建昌三路兵并攻之，因觇取八闽。”王曰：“子玉骁将，今为我擒，彼必破胆，乘势攻之，必无不克。”即命广信指挥朱亮祖由铅山，建昌左丞王溥由杉关，会深进兵。
甲子，京师天雨氂，长尺许。或言于帝曰：“龙须也。”命拾而祀之。
乙亥，吴平章常遇春攻安陆，克之。
先是遇春既行，王复调江西右丞邓愈为湖广平章，领兵继其后，使人谓愈曰：“凡得州郡，汝宜驻兵以抚降附。若襄阳未下，则令遇春分兵，半集沔阳，半集景陵，汝居武昌，使声援相应，以遏寇之奔轶。”愈奉命遂行。至是遇春攻安陆，其守将佥院任亮出拒战，遇春击败亮，执之，遂克其城，以沔阳卫指挥吴复守之。
己卯，吴常遇春至襄阳，守将弃城遁，遇春追击之，俘其众五千。佥院张德、罗明以谷城降，遇春送之建康。吴王以章溢为湖广按察佥事，溢以荆、襄多废地，议分兵屯田，王善之。
癸未，吴浙东元帅何世明，败张士诚兵于新溪，又败之于柴溪。
是月，侯布延达实奉威顺王自云南、西蜀转战而出，至成州，欲之京师，李思齐俾屯田于成州。
吴王赐邓愈书曰：“汝戍襄阳，宜谨守法度。山寨来归者，兵民悉仍胡籍，小校以下，悉令屯种，且耕且战。汝所戍地邻库库，若汝爱加于民，法行于军，则彼所部，皆将慕义来归，如脱虎口就慈母。我赖汝如长城，汝其勉之！”愈于是披荆棘，立军府，营屯练卒，拊循招徕，威惠甚着。
六月，戊子，以黎安道为中书参知政事。
己丑，吴置思南宣慰使司。
时思南宣慰使田仁智，遣其都事杨琛来归款，并纳元所授宣慰使印，王曰：“仁智僻处遐荒，世长溪洞，乃能识天命，率先来归，诚可嘉也！”俾仍为思南道宣慰使。授琛思州等处军民宣抚使，以三品银印给之。
丁酉，吴克安福州。
先是饶鼎臣父子既走安福，与其党刘颠等仍肆剽掠，邓愈遣兵讨之，久不下。王复命元帅王宝会参政何文辉、黄彬共讨之，鼎臣复弃城走茶陵。
辛丑，湖广行省左丞周文贵复宝庆路。
乙巳，皇后奇氏自幽所还宫。
后数纳美女于博啰特穆尔，博啰喜，故得还宫，自始幽至此凡百日。博啰特穆尔自入京师，纳女四十馀人，荒于酒色，锐气消耗矣。
壬子；吴参军胡深克温之乐清，擒方国珍镇抚周清、万户张汉臣、总管朱善等，械送建康。
吴指挥朱亮祖等进攻建宁。
时陈友定将阮德柔婴城固守，诸军次城下，亮祖即欲攻之，胡深视氛祲不利，语亮祖曰：“天时未协，将必有灾。”亮祖曰：“天道幽远，山泽之气，变态无常，何足征也！”迫深进兵，深犹持不可。德柔屯锦江，逼深阵后，亮祖督战益急。深不获已，遂引兵鼓噪而进，破其二栅，德柔尽率精锐扼深军，围之数重。日已暮，深突围出，伏兵起，深马蹶，被执，送于友定，友定敬礼之。深因盛称吴王神圣威武，群雄属心，以喻友定，友定亦无杀深意，会元使至，督迫之，遂遇害。
深久莅尹郡，驭众宽厚，用兵十馀年，未尝妄戮一人。吴王尝问宋濂曰：“深何如人？”濂曰：“文武才也。”王曰：“诚然，浙东一障，吾方赖之。”比伐闽，有星变，王曰：“东南必失一良将。”亟谕之，深已被害。
吴何文辉等平山寨，擒其盗万兴宗，斩之。
乙卯，以太尉和尼齐为御史大夫。
吴王下令：“凡农民田五亩至十亩者，栽桑、麻、木棉各半亩，十亩以上者倍之，其田多者，率以是为差。有司亲临督率，不如令者有罚，不种桑，使出绢一匹，不种麻及大棉，出麻布、棉布各一匹。”
吴以儒士滕毅、杨训为起居注，王谕之曰：“吾见元大臣门下士，多不以正自处，惟务谄谀以图苟合，见其人所为非是，不相与正救，及其败也，卒陷罪戾。尔从徐相国幕下，久而无过，故授尔是职。宜尽心所事，勿为阿容。”又曰：“起居之职，非专事纪录而已，要在输忠纳诲，致主于无过之地而后为尽职。吾平时于百官所言，一二日外犹寻绎不已；今尔在吾左右，不可不尽言也。”复命毅、训集古无道之君若夏桀、商纣、秦始皇、隋炀帝所行之事以进，曰：“吾观此者，正欲知其丧乱之由以为戒耳。”
是月，皇太子进封李思齐为邠国公，加封中书平章政事，兼知四川行枢密院事、虎符招讨使、分中书四部。
博啰特穆尔遣图沁特穆尔率军伐上都之附皇太子者，调伊苏南御库库特穆尔军。伊苏次良乡不进而归永平，使人西连太原，东结辽阳，军声大振。博啰患之，遣骁将姚巴延统兵出御，至通州，河溢，营红桥以待，伊苏出其不意袭破之，杀姚巴延。博啰恐，自将出通州，三日大雨，取一女子，不战而还。
博啰先尝以猜疑杀其将保安，既又失姚巴延，郁郁不乐，乃日与娄都尔苏饮宴，酗酒杀人，喜怒不测，人皆畏忌。
秋，七月，丁巳朔，吴命降将张德山归襄阳，招谕未附山寨。
吴平章汤和，进兵攻周安于永新。
初，陈友谅既亡，安即降，吴命仍守永新。及兵入安福讨饶鼎臣，安疑而复叛，仍与诸山寨相结。和至，安出拒战，和击败之，克其十七寨，擒伪官五十馀人，遂围其城。
庚申，故陈友谅左丞周文贵之党复攻陷辰溪，吴总制辰沅等州事参军詹允享遣兵讨之。
甲子，吴王遣使以书与库库特穆尔曰：“曩者初无兵端，尹焕章来，得书喜甚，即遣汪何同往，为生者贺，殁者吊。使者去而不回，复遣人往，皆被拘留。且阁下昔与博啰构兵，雌雄未决，尚以知院郭云、同佥任亮攻我景陵，掠我沔阳。予思此城虽元之故地，久在他人之手，予从他人得之，非取于元者也。阁下外假元名，内怀自逞，一旦轻我，遂留前使。予虽不校，但以阁下内难未除，犹出兵以欺我，使其势专力全，又当何如！果若挟天子令诸候，创业于中原，则当开诚心，示磊落，睦我江淮，今乃遣竹昌、忻都率兵深入淮地，杀掠人民，殆非所宜。况有自中原来者，备言张思道、李思齐等，连和合从，专并阁下，此正可虑之秋，安可坐使西北数雄，结连关内，反舍近图，欲趋远利，独力支吾，非善计也。予尝博询广采，闻军中将欲为变，恐不利于阁下，故特遣人叙我前意，述我所闻，阁下其图之！节次使命若能遣回，庶不失旧好，惟亮察焉。”思道，张良弼字也。
乙丑，思州宣抚使田仁厚遣使如吴，献其所守之地。吴改宣抚司为思南、镇西等处宣慰司，以田仁厚为宣慰使。
癸酉，吴辰州沅陵县民向珍八作乱，参军詹元亨遣千户何德讨平之。
壬午，吴置太史监，以刘基为太史令。
乙酉，博啰特穆尔伏诛。
先是博啰索帝所爱女子，帝曰：“欺我至此耶！”遂欲图之。
士人徐士本，家居好奇计，不求仕进，至是命为翰林待制。威顺王子和尚，受帝密旨，与之谋结壮士金诺海、拜特勒、特古斯布哈、洪宝宝等六人，挟刀在衣中，外袭宽衣若听事，伺立延春门东排仗内。
是日，博啰早朝毕，将出，挟刀者相顾曰：“事不谐矣。”士本摄之曰：“未也。”会图沁特穆尔遣人告上都之捷，平章实勒们谓博啰曰：“好消息，丞相宜入奏。”博啰不欲入，实勒们强之，偕行至延春门李树下，俄有人突过其前，博啰方眙视曰：“此人面生。”遽有批其颊者，博啰以手御之，遽呼其从骑。拜特勒从众中跃出，斫中其脑，金诺海等攒杀之。娄都尔苏伤额趋出，博啰军大骇四走。帝时居窟室，约曰：“事捷，则放鸽铃。”于是鸽铃起，帝出自窟室，下令尽杀其部党，黎安道、方托克托、雷一声皆伏诛。娄都尔苏拥博啰母、妻、子偕图沁特穆尔北遁。
明日，遣使函博啰首往太原，诏皇太子还朝，诸道兵闻诏罢归。大赦天下，赏讨博啰者。士本不受赏、一夕逸去。
是月，京师大水，河决小流口，达于清河。
八月，丁亥朔，京城门至是不开者三日。珠展、摩该军至城外，命军士缘城而上，碎平则门键，悉以军入，占民居，夺民财。
周文贵复攻辰州，吴千户何德率轻骑直抵其寨，攻破之，文贵退保麻阳。德追击，又大败之，文贵遁去。
癸卯，命皇太子分调将帅，戡定未复郡邑，即还京师，行事之际，承制用人，并准正授。
库库特穆尔以岁当大比，而江南、四川诸行省皆阻于兵，其乡试不废者，唯燕南、河南、山东、陕西、河东而已，乃启皇太子倍增乡贡之额。
丁未，皇后鸿吉哩氏崩。
后生皇子珍戬，二岁而夭。后性节俭，不妒忌，动以礼法自持。第二皇后奇氏有宠，后无几微怨望意。从帝时巡上都，次中道，帝遣内官传旨欲临幸，后辞曰：“暮夜非至尊往来之时。”内官往复者三，竟不纳，帝益贤之。居坤德殿，终日端坐，未尝妄逾户阈。至是崩。奇后见其所遗衣服敝坏，大笑曰：“正宫皇后，何至服此等衣耶！”逾月，皇太子自冀宁归，哭之甚哀。
辛亥，吴罗田盗蓝丑儿，诈称彭莹玉，造妖言以惑众，设官吏，劫居民。麻城里长袁宝袭捕之，擒丑儿以献，吴王嘉其仗义，赐以绮帛。
壬子，以洪宝宝、特古斯布哈、萨勒图并为中书平章政事。
九月，丙辰朔，吴置国子监，以故集庆路学为之。
库库特穆尔扈从皇太子至京师。太子之奔太原也，欲用唐肃宗灵武故事，因而自立，库库特穆尔与布?寽齐等不从。及是还京师，皇后奇氏传旨，令库库以重兵拥太子入城，欲胁帝禅之位。库库知其意，比至京城三十里，即散遣其军，太子心衔之。
壬午，诏以巴咱尔为中书右丞相，监修国史；库库特穆尔为太尉、中书左丞相，录军国重事，同监修国史，知枢密院事，兼太子詹事。
巴咱尔累朝旧臣，而库库以后生晚出，乃与并相，朝士往往轻之。且居军中久，乐纵恣，无检束，在朝两月，怏怏不乐，即请南还视师。
是月，以方国珍为淮南行省左丞相、衢同公，分省庆元。
明玉珍遣其参政江俨通好于吴，吴命都事孙养浩报以书曰：“足下处西蜀，予处江左，盖与汉季孙、刘相类，王保保虎踞中原，其志不在曹操下。予与足下实唇齿邦，愿以孙、刘相吞噬为戒。”
冬，十月，戊子，吴王闻明玉珍取云南失利，诸将往往暴掠，玉珍不能制，复以书戒之。
戊戌，吴王以张士诚屡犯疆埸，欲举兵讨之，下令曰：“士诚启衅多端，袭我安丰，寇我诸全，连兵构祸，罪不可逭，今命大军致讨，止于罪首；在彼军民，无恐无畏，毋妄逃窜，毋废农业。已敕大将军约束官兵，毋有掳掠，违者以军律论。”
庚子，吴命中书省以书招谕虎背寨刘宝，使之款附。
辛丑，吴王命左相国徐达、平章常遇春、胡廷瑞、同知枢密院冯国胜、左丞华高等，率马步舟师水陆并进，规取淮东泰州等处。
时张士诚所据郡县，南至绍兴，与方国珍接境，北有通、泰、高邮、淮安、徐、宿、濠、泗，又北至于济宁，与山东相距。王欲先取通、泰诸郡，剪士诚羽翼，然后专取浙西，故命达总兵取之。
壬寅，以哈喇章知枢密院事。
乙巳，吴徐达兵趋泰州，浚河通州，遇张士诚兵，击败之，遂驻军海安坝上。
丙午，娄都尔苏拥博啰特穆尔母、妻及其子天宝努西北走，合图沁特穆尔军。丁未，益王温都逊特穆尔、枢密副使观音努擒娄都尔苏，诛之，图沁特穆尔以馀兵往巴尔苏之地，命岭北行省左丞莽珊僧、知枢密院事魏赛音布哈同讨之。
吴徐达兵围泰州新城，败张士诚淮北援兵，获其元帅王成。
戊申，以资政院使图噜为御史大夫。
己酉，张士诚遣淮安李院判来援泰州，常遇春击败之，擒万户吴聚等。遣人谕降其城中，佥院严再兴、副使夏思忠、院判张士俊等拒守不下。
饶鼎臣既走茶陵，复合浦阳群盗于南峰山寨，时出侵掠。癸丑，吴元帅王国宝等率兵击败之，鼎臣遁去。
信州盗萧明，率兵攻围吴饶州，知府陶安召父老告之曰：“我粮实城坚。素有其备，贼党驱乌合而来，不足畏也。但能固守，不过数日，援兵至，破贼必矣。”众皆诺。安与千户宋炳亲率吏民分城拒守，选勇健为游兵，昼夜巡扞，而请救于江西行省。安登城谕贼曰：“尔众，吾民也，反为贼用，得毋失计乎？”众曰：“使皆如太守与总制，岂有今日！若破城，必不相害。”安命射之，矢下如雨，贼不能逼。越三日，行省援兵至，遂大败之，萧明遁去，擒伪招讨都海、万户袁胜，斩之。诸将欲屠从寇者，安曰：“民为所胁，奈何杀之！”不许。饶州遂安。
闰月，乙卯朔，吴江阴水寨守将康茂才遣告吴王曰：“张士诚以舟师四百艘出大江，次范蔡港，别以小舟于江中弧山往来，出没无常，疑有他谋，请为之备。”
王使谕徐达曰：“茂才言士诚以舟师往来江中，吾度此寇非有攻江阴直趋上流之计，不过设诈疑我，使我陆寨之兵还备水寨。我兵既分，彼将弃我水军，疾趋陆寨，捣吾之虚，此一诡策也。又闻常遇春出海安七十馀里击寇，寇兵不过万人，此非抗我大军之势，盖欲诱遇春深入。去泰州既远，彼必潜师以趋海安，或趋泰州，令我大军势分，首尾衡决，不及救援，此又一诡策也。兵法，致人而不致于人，尔宜审虑。使至，即令遇春驻师海安，慎守新城，坐以待寇。彼若远来趋敌，吾以逸待劳，可一战而克。泰兴以南并江寇舟，亦宜备之。”
己未，王亲至茂才水寨，又遣人以手书谕达等曰：“如有所言，即疾驰来报，予驻师以待。”
庚申，以宾国公五十八知枢密院事。
诏张良弼、俞宝、孔兴等悉听调于库库特穆尔。
戊辰，吴平章汤和克永新，执周安等送建康，斩之。
时中原虽无事，而江淮、川蜀皆失，皇太子累请出督师，帝难之。会左丞相库库特穆尔请南还视师，辛未，乃封库库特穆尔为河南王，代皇太子亲征，总制关陕、晋冀、山东诸路并迤南一应军马，凡机务、钱粮、名爵、黜陟、予夺，悉听便宜行事。
甲戌，吴指挥副使王汉宝取馀干州，以前镇抚李旭守之。
庚辰，吴徐达、常遇春克泰州，掳张士诚守将严再兴、夏思忠、张士俊等，献捷于建康，且以守城事宜为请。王命达以便宜处之，其未下诸城，乘胜进取。
辛巳，以托克托穆尔为中书右丞，达实特穆尔为参知政事。
吴徐达遣黄旗千户刘杰分兵徇兴化，张士诚守将李清战败，闭城固守，杰攻之不下。士诚遣将来援，杰击走之。
十一月，甲申朔，信州盗萧明寇婺源州，吴知州白谦力不能御，怀印出北门赴水死。
谦莅政廉忠，自奉甚薄，尝遇除夕，无他供具，惟蔬食而已。人以此称之。
辛卯，吴徐达进兵攻高邮，王闻之，恐达深入敌境，不能策应诸将，乃命冯国胜率所部节制高邮诸军，俾达还军泰州，图取淮安、濠、泗。
饶鼎臣复行剽掠，甲午，吴元帅王国宝出兵邀击，鼎臣中弩死，馀党悉溃。
乙未，吴王以李济据濠州，名为张氏守，而观望未决，命右相国李善长以书招之，以善长与济同乡里故也。济得书不报。
张士诚兵寇宜兴，吴王命徐达令冯国胜围高邮，常遇春守海安，遣别将守泰州，而自以精兵援宜兴。达遂率兵渡江，至宜兴城下，击败士诚之众，获三千馀人。
十二月，庚子朔，张士诚遣将以兵八万攻安吉，吴将费聚所部仅二千人，坚壁拒守，射杀其骁将二人，敌惊溃而去。
吴徐达自宜兴还兵攻高邮，张士诚遣其左丞徐义由海道入淮援之。义怨士诚，以为陷已死地，屯昆山之太仓，三月不进。
乙卯，立第二皇后奇氏为皇后。中书省奏改资政院为崇政院，而中政院亦兼主之，帝乃授之册宝，诏天下。改奇氏为索隆噶氏，仍封其父以上三世皆王爵。
是月，图沁特穆尔伏诛。
历史大事
公元1365年，保加利亚又分裂为多布鲁甲、第诺伐和维丁三个公国。
公元1365年，元内战激化。
公元1365年，三月，皇太子在太原下令讨伐孛罗帖木儿。
公元1365年，四月，关保等入大同。
公元1365年，七月，元顺帝令人刺杀孛罗帖木儿，召太子还朝。
公元1365年，九月，扩廓帖木儿与太子至大都。太子欲逼顺帝禅位，扩廓不肯。
公元1365年，闰十月，以扩廓为河南王，代太子亲征。
公元1365年，朱元璋命民依田地多少，种桑、麻、木棉。朱元璋军继续攻取陈友谅旧地。
公元1365年，二月，张士诚将李伯升以二十万人反攻诸暨（按1359年朱元璋取诸暨后，曾改名诸全州。），李文忠大破之。
公元1365年，十月，朱元璋命徐达、常遇春攻取长江以北张士诚辖区，闰十月，取泰州；十一月，围高邮。是年，罗田人蓝丑儿诈称彭莹玉起兵，被吴官镇压。
元代江南金银器
元代金银器，在江南地区出土的不少，多为日常用品，尤以文房用具、梳妆用具、日用器皿最富特色。造型以花卉状为主，即使是常见的圆形器皿，也锤刻精细的人物、花鸟纹，工艺水平很高。精良的金银器，多刻有作坊名或作者名，如“闻宣造”、“陈铺造”、“庐州铺”、“章仲英”等，同时出现了一批制作名匠，如制银名匠朱碧山，便是以善制精妙的银器而著称于世。
出生
陈瑄陈瑄（1365-1433），字彦纯，是明代的武官和，明清漕运制度的确立者。陈瑄是安徽合肥人，从小以擅长骑射闻名。明惠帝时，曾任右军都督佥事，负责长江水上守卫。靖难之役时投降明成祖，使之顺利渡江， 被封为平江伯。
陈诚陈诚（1365年-1457年），字子鲁，号竹山，元至正二十五年（1365年）生，中国江西临川人，明洪武-永乐年间，曾出使安南、五次出使西域帖木儿帝国、鞑靼。
元敬王后元敬王后，（1365年-1420年）本贯骊兴闵氏，朝鲜太宗正妃，是高丽末年政丞骊兴府院君闵霁的次女。太祖建国时，闵氏受封为靖宁翁主，定宗二年封王世子贞嫔，太宗即位后升为静妃。她
元惠宗（顺帝）（1320-1370）于世宗二年七月十日在寿康宫别殿过世，享年五十六岁，谥号彰德昭烈元敬王后。
察柯·阿旺扎巴察柯·阿旺扎巴（tsha-kho ngag-dbang grag-pa）是宗喀巴四大弟子之一。1365年在嘉绒藏族地区出生今阿坝州小金县，。1381到拉萨学经书，拜宗喀巴为师。1410年阿旺扎巴离开拉萨回到嘉绒地区，离别之前，宗喀巴赠送了108颗念珠给他，由此阿旺扎巴发誓要在嘉绒地区建立108座格鲁派寺院。他当年修建了阿兑寺（a-'dus dgon-pa），嘉绒地区第一座格鲁派寺庙。1414年修建了第108座寺庙，大藏寺（da-tshang dgon-pa），在今马尔康县的茶堡区。